**EELNÕU 2022/88**

 **KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon | X |
| revisjonikomisjon |  |
| sotsiaalkomisjon | JK |

**VILJANDI LINNAVOLIKOGU**

OTSUS

### 16. juuni 2022 nr

Halduslepingu sõlmimine

Kohaliku omavalitsuse korralduse seaduse § 22 lõike 2 ja välismaalasele rahvusvahelise kaitse andmise seaduse § 73 lõike 31 alusel ning lähtudes Sotsiaalkindlustusameti ettepanekust sõlmida haldusleping Ukraina sõjapõgenikest rahvusvahelise kaitse saajate vastuvõtmiseks ja sellega seotud tegevuste finantseerimiseks Viljandi Linnavolikogu

**o t s u s t a b:**

1. Sõlmida Sotsiaalkindlustusametiga haldusleping Ukraina sõjapõgenikest rahvusvahelise kaitse saajate vastuvõtmise korraldamiseks ja sellega seotud tegevuste finantseerimiseks.

2. Volitada linnapead või tema asendajat sõlmima punktis 1 kirjeldatud halduslepingut. Selleks volitatakse teda esitama ja vastu võtma kõiki vajalikke avaldusi ja dokumente, Viljandi linna nimel lepingule alla kirjutama ja teostama kõike, mis on seotud nimetatud ülesande täitmisega.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Livia Kask, Marko Kotsar

**Esitatud:** 30.05.2022

**Esitaja:** Viljandi Linnavalitsus **Ettekandja:** Kristjan Mändmaa

**Lk arv:** 2

**Hääletamine:** poolthäälteenamus

Seletuskiri

**Halduslepingu sõlmimine**

Käesoleva eelnõuga otsustatakse Sotsiaalkindlustusametiga halduslepingu sõlmimine Ukraina sõjapõgenikest rahvusvahelise kaitse saajate vastuvõtmise korraldamiseks ja sellega seotud tegevuste finantseerimiseks ning volitatakse seda lepingut sõlmima linnapead või tema asendajat.

Kohaliku omavalitsuse korralduse seaduse § 22 lõike 2 kohaselt õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule. Välismaalasele rahvusvahelise kaitse andmise seaduse (edaspidi VRKS) § 73 lõige 31 alusel saab Sotsiaalkindlustusamet sõlmida kohaliku omavalitsuse üksusega või eraõigusliku juriidilise isikuga halduslepingu rahvusvahelise kaitse saaja vastuvõtmiseks ja talle VRKS § 73 lõikes 4 loetletud teenuste osutamiseks. VRKS § 73 lõike 4 kohaselt korraldab kohaliku omavalitsuse üksus või eraõiguslik juriidiline isik rahvusvahelise kaitse saaja vastuvõtmise ning osutab vajaduse korral temale kaasabi:

1) eluaseme leidmisel;

2) sotsiaal- ja tervishoiuteenuste saamisel;

3) tõlketeenuse ja eesti keele õppimise korraldamisel;

4) tema õiguste ja kohustuste kohta teabe saamisel;

5) muude küsimuste lahendamisel.

VRKS § 73 lõike 5 kohaselt kaetakse kulud kandnud kohaliku omavalitsuse üksusele või eraõiguslikule juriidilisele isikule riigieelarvest järgmised kulud:

1) rahvusvahelise kaitse saaja kasutusse antava eluruumi ühekordselt sõlmitava üürilepingu sõlmimisega seotud kulud;

2) rahvusvahelise kaitse saajale võimaldatava eesti keele õppe kulu kuni kahe aasta vältel;

3) rahvusvahelise kaitse saajale võimaldatava tõlketeenuse kulu kuni kahe aasta vältel.

Sotsiaalkindlustusametil on plaanis riigi nimel sõlmida haldusleping kohaliku omavalitsusüksusega, et seeläbi katta eeldatavasti kohaliku omavalitsusüksuse poolt tehtud alljärgnevad kulud seoses Ukraina sõjapõgenikega:

1) rahvusvahelise kaitse saaja kasutusse antava eluruumi ühekordselt sõlmitava üürilepingu sõlmimisega seotud kulud kuni 6 toimetulekupiiri määra perekonna kohta;

2) rahvusvahelise kaitse saajale võimaldatava tõlketeenuse kulu kuni 8 toimetulekupiiri määra inimese kohta või kuni 16 toimetulekupiiri määra perekonna kohta kuni kahe aasta vältel;

3) ühekordne kohaliku omavalitsuse halduskulu kokku kuni 50 eurot punktis 1 ja 2 nimetatud hüvitiste menetlemiseks.

Eelnõu juurde on lisatud võimaliku halduslepingu projekt. Lepingu teksti näol on tegemist tööversiooniga, milles sisuline ja põhimõtteline pool enam ei muutu, kuid täpne lõplik sõnastus võib veel muutuda.

Käesoleva otsusega seotud tulu suurus linnale sõltub sellest, kui paljud Ukraina sõjapõgenikud taotlevad üürilepingu sõlmimiseks või tõlketeenuse saamiseks toetust. Kulusid ei tohiks linnale halduslepingu sõlmimine eelduslikult tuua, sest lepingu sõlmimise keskne idee ongi riigi poolt anda ülesanded ning nende täitmiseks vajalik finantseering.

(allkirjastatud digitaalselt)

Livia Kask

sotsiaalameti juhataja